B. Bugár, podpredseda NR SR: (2002-02-15):
Nech sa páči, máte slovo. M. Kadlečíková, podpredsedníčka vlády SR: Ďakujem. Vážený pán podpredseda a vážená pani poslankyňa, ale aj páni poslanci, ktorí ste reagovali faktickými poznámkami. Som rada, že ste poukázali práve na kapitolu poľnohospodárstvo, o ktorej sme svojho času hovorili aj v rámci programového vyhlásenia, že keď prídeme na negociácie k tejto kapitole, že to bude vlastne zamínované pole. Už je to tu, začali sa rokovania a chcem ubezpečiť, že slovenská vláda pristupuje veľmi zodpovedne, predovšetkým pristupuje triezvo a pristupuje racionálne bez emócií, pretože treba poznať, čo bolo v agende 2000, treba poznať, aké sú možnosti rozpočtu a slovenská vláda hrá čestnú hru aj vo vzťahu k ostatným krajinám V4, ak chce byť medzi krajinami, ktoré budú 1. januára 2004 prijaté. V každom prípade si treba zobrať do úvahy aj to, čo sa týka tohto rámca finančného, je to len východisko. Je to zverejnené východisko, ktoré považujem dokonca za odvahu Európskej komisie, že tak spravila. Mnohé krajiny odhovárali predstaviteľov Európskej komisie a nakoniec došlo k tomu, je tu priestor ešte zvyšovať najmä tých 25 %, pretože oficiálne to bolo povedané, že pri priamych platbách to v žiadnom prípade nestačí. Avšak vláda Slovenskej republiky doteraz nemá oficiálne stanovisko, teraz rokujú odborníci a odborníci pripravia návrh postupu aj pre predsedu vlády, ako bude postupovať. Môžem vás ubezpečiť, vážená poslanecká snemovňa, že napríklad reakcie Slovinska, dnes už aj Poľska, oficiálnych predstaviteľov a treba povedať, že aj Maďarska a Česka hovoria o tom, že to, čo je najlepšie v tom finančnom rámci pre poľnohospodárstvo, sú práve priame platby. Vysoko oceňujeme to, že sa ide na jeden hektár poľnohospodárskej pôdy, pretože ak by sme išli dnes na trhovú produkciu, Slovensko aj vplyvom transformácie a všetkých zmien by značne v tomto prípade utrpelo. Ale treba jasne povedať, že niečo sa tu objavuje, zrejme ako mína, čo ešte zatiaľ zverejnené nebolo, že podpora bude od 0,3 ha, priame platby, ale určí sa horný strop, teda bude to viesť k reštrukturalizácii poľnohospodárstva a dnes už vieme, že sa zadefinuje horný strop tak, aby to boli malé poľnohospodárske podniky a stredné poľnohospodárske podniky. Čiže budeme si to musieť jasne vyjasniť, či to bude o veľkosti priemernej, ktorá je v Európskej únii, alebo minimálne, ktorá je v krajinách V4. Ďalej, k čomu by som sa chcela vyjadriť, je otázka, pani poslankyňa Angelovičová, mali sme konzultačný výbor Rady Európskej integrácie vlády Slovenskej republiky, kde práve zástupkyňa Zväzu poľnohospodárskych družstiev a obchodných spoločností túto otázku nadniesla, takže dnes, nie do 10 dní, pretože rokujeme aj s Európskou komisiou, prosím, do 15. marca takéto stretnutie zvolávame, a teda budeme informovať hlavne o tom, čo by to mohlo pre Slovenskú republiku znamenať, lebo často nie všetky nástroje podporné, ktoré sa aj v oblasti poľnohospodárskej politiky objavili, sú uvedené. Ďalej by som ešte chcela vo vzťahu k poľnohospodárstvu povedať, že netreba vidieť u nás len priame dotácie, ktoré dávame z našich prostriedkov nášho štátneho rozpočtu do poľnohospodárstva, ale aj výšku predvstupovej pomoci, ktorá napríklad pre tento rok predstavuje 4 milióny eur a k tomu treba pripočítať ešte aj 66 pracovných miest, ktoré boli v súvislosti s eurointegračným procesom vytvorené len na samotnom ministerstve pôdohospodárstva, nehovorím o ďalších štátnych a príspevkových organizáciách. Z rozpočtu Európskej únie dostaneme ešte v tomto roku dvadsať a pol milióna eur na budovanie inštitúcií, kde práve poľnohospodárstvo dostane najvýraznejšiu podporu v súvislosti s colnými prechodmi, v súvislosti s kontrolami fytosanitárnymi, veterinárnymi opatreniami a kontrolami a ešte by som rada pridala, že aj v súvislosti teda s vybudovaním kontrolného systému administratívneho systému, bez ktorého k nám na Slovensko platby nemôžu prísť. Vážený pán podpredseda, ďakujem.